**Likumprojekta “Grozījumi Tūrisma likumā”   
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Tūrisma likumā” (turpmāk – projekts) paredz precizēt vairākas tūrisma definīcijas, precizēt pašvaldību kompetences tūrisma jomā, iekļaut Tūrisma likumā administratīvo atbildību tūrisma pakalpojumu sniegšanas jomā, kas noteikta Latvijas Administratīvo pārkāpumu kodeksa (turpmāk – LAPK) un 155.15 pantā. Projekta mērķis ir sakārtot atsevišķu ar tūrisma nozares attīstību Latvijā jautājumu tiesisko ietvaru. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, lai īstenotu Ministru kabineta 2013. gada 4. februāra rīkojumā Nr. 38 „Par Administratīvo sodu sistēmas attīstības koncepciju”, Ministru kabineta 2014. gada 22. aprīļa sēdes protokola Nr. 24 26. § 2. punktā un Ministru kabineta 2016. gada 13. decembra sēdes protokola Nr.68 67. § „Informatīvais ziņojums „Nozaru administratīvo pārkāpumu kodifikācijas ieviešanas sistēmas īstenošana”” (turpmāk – informatīvais ziņojums) 2. punktā doto, kā arī atrisinātu tūrisma nozarei atsevišķus problēmu jautājumus kas izstrādāti pēc Ekonomikas ministrijas (turpmāk – EM) iniciatīvas, un pamatojoties uz tūrisma nozares pārstāvju sniegto informāciju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Projekts paredz precizēt vairākas ar tūrismu saistītas definīcijas:  Aktīvais tūrisms - pēc EM tikšanās ar tūrisma nozares nevalstiskajām organizācijām un mācībspēku pārstāvjiem, definīcija ir precizēta atbilstoši mūsdienu situācijai un Latvijas Zinātņu akadēmijas (turpmāk – LZA) Akadēmiskajai terminu datubāzei.  Tūristu mītne – definīcijā tiek papildus iekļauta “viesu dzīvoklis, ēkas daļa”, tādējādi nosakot, ka par tūristu mītni tiek uzskatīts arī dzīvoklis vai ēkas daļa kurā tiek nodrošināta tūristu diennakts izmitināšana un apkalpošana.  Viesu dzīvoklis – tiek ieļauta jauna definīcija (skaidrots jauns termins) šādā redakcijā: “publiskai rezervēšanai pieejama tūristu mītne (arī dzīvojamā telpa), kurā tiek nodrošinātas viesu ikdienai vai atpūtai nepieciešamās ērtības un kuru saimnieciskās darbības veicējs – fiziska persona vai juridiska persona izīrē tūristam, īres maksā iekļaujot visus ar viesu dzīvokļa lietošanu saistītos maksājumus”. Savukārt, termins viesu dzīvoklis tiek ietverts arī vispārīgā Tūrisma likuma 1.panta 17. punkta definīcijā “tūristu mītne”. Papildinātā definīcija ir izskatīta kontekstā ar esošo un topošo Ekonomikas ministrija likumprojektu „Dzīvojamo telpu īres likums”[[1]](#footnote-1), kura mērķis ir veicināt mājokļu pieejamību un īres namu būvniecību un, tai pat laikā, regulēt atsevišķus ar izīrēšanu saistītus jautājumus. Tūristu mītnes definīcijas papildināšana, iekļaujot viesu dzīvokļa definīciju, daļēji risina sadarbības ekonomikas jaunradītās komercdarbības negatīvo ietekmi tūrisma nozarē, mazinot atšķirības un veidojot līdzvērtīgākus tirgus apstākļus esošām tūristu mītnēm – galvenokārt, viesnīcām, viesu namiem, kempingiem un citām tūristu mītnēm. Definējot viesu dzīvokli kā publiskā rezervēšanā pieejamu tūristu mītni, tiek precīzāk noteiktas prasības, kuras atsevišķos gadījumos rodas ar dzīvokļa izīrētāju likumisko darbību (saimnieciskās darbības nereģistrēšanu, nodokļu nomaksu, kvalitātes un drošības jautājumiem), kā arī ārzemnieku deklarāciju aizpildīšana un iesniegšana atbilstoši spēkā esošajam tiesiskajam regulējumam. Ņemot vērā ēnu ekonomikas daļu nekustamo īpašumu, tai skaitā, viesmīlības sektorā, ko rada nereģistrētie, bet izīrētie dzīvokļi, līdz ar Tūrisma likuma grozījumiem tiktu panākta situācijas pakāpeniska uzlabošanās šajā jomā. Papildu tiktu nodrošināta precīzāka statistiskā datu uzskaite. Šīs sadaļas saimnieciskās darbības uzskaitē un darbības uzraudzībā būtu nepieciešams sadarboties ar Finanšu ministrijas resoru, konkrēti, Valsts ieņēmumu dienestu, jo saskaņā ar “Valsts iestāžu darba plāns ēnu ekonomikas ierobežošanai 2016. – 2020.gadam” 2.3. nodaļu “Pakalpojumu joma” 24. punktu, kurš nosaka nepieciešamību ierobežot fizisko personu nereģistrēto saimniecisko darbību, izīrējot tiem piederošos nekustamos īpašumus, personu lietošanā, apsaimniekošanā nodotās dzīvojamās platības, nepieciešams īstenot pasākumus, kas mazinātu nereģistrēto saimniecisko darbību izīrējot nekustamos īpašumus (t.sk. īstermiņa nekustamā īpašuma nomu ārvalstniekiem).  EM norāda, ka ar “viesu dzīvokļa” definīciju būtu attiecināmi īstermiņa īres darījumi. To skaidrojot ar divu tūrisma nozari raksturojošu datu kolerāciju: tūrista definīciju un faktisko tā uzturēšanās ilgumu. Tūrisma likuma 1. panta pirmās daļas 13.punktā tūrists tiek definēts kā fiziskā persona, kura ceļo ārpus savas pastāvīgās dzīvesvietas ne ilgāk kā vienu gadu, uzturas sabiedriskā vai privātā mājvietā ne mazāk kā vienu nakti un apmeklētajā vietā neveic algotu darbu. Savukārt Centrālās statistikas pārvaldes dati[[2]](#footnote-2) rāda, ka 2018. gadā vidējais viesu uzturēšanās ilgums tūristu mītnēs bija 2 naktis. Savukārt, ārvalstu vairākdienu (visbiežāk izmantotais rādītājs) vidējais viesu uzturēšanās ilgums bija 4,0 naktis, kas ir par 0,5 diennaktīm mazāk nekā 2017. gadā. Faktiski ārvalstu viesu uzturēšanās laiks aizvien saīsinās. Ņemot vērā, ka viesu dzīvokļa izīrēšana attiecināma arī uz vietējo tūristu, tad dati par uzturēšanās ilgumu ir līdzīgi ārvalstu ceļotāju paradumiem. 2018. gadā Latvijas iedzīvotāji devās 2,6 milj. vairākdienu vietējā tūrisma braucienos pa Latviju ar vismaz vienu nakšņošanu īrētā vai privātā naktsmītnē[[3]](#footnote-3). Savukārt, vairākdienu vietējā tūrisma braucienos Latvijas iedzīvotāji pavadīja 5,5 milj. nakšu, kas ir par 22% mazāk nekā 2017. gadā. Iedzīvotāji pārsvarā (81,8%) braucienos izmantoja privātas jeb bezmaksas naktsmītnes, kas par 2,7 reizēm samazināja brauciena vidējās izmaksas. Nakšņojot maksas naktsmītnēs, vidējie izdevumi braucienā bija 97,3 eiro, bet, nakšņojot privātās naktsmītnēs – 36 eiro, lai arī uzturēšanās ilgums bija vienāds – 2,1 naktis. Tātad EM pieņem, ka vidēji tūrists viesu dzīvoklī uzturēsies salīdzinoši īsu laiku, vidēji divas naktis.  Ne mazāk būtiski ir jautājumi par īzīrēto viesu dzīvokļu drošības un kārtības aspektiem, tātad uz dzīvojamo māju (dzīvokļu īpašnieku) interesēm īres gadījumos (ilgtermiņā vai īstermiņa) un pārkāpumiem, kas traucē iedzīvotājus. Uz to attiecināms atsevišķs regulējums. Īstermiņa īrnieka ierobežojošie nosacījumi pēc būtības neatšķiras no ilgtermiņa īrniekiem. Dzīvokļa īpašnieks ir atbildīgs, lai īrnieki ievērotu sabiedriskās kārtības normas un pienācīgi izturētos pret kopīpašumu. Šo jautājumu var sakārtot iepriekš informējot īstermiņa īrnieku (viesi/tūristu) par noteiktiem uzvedības un kārtības noteikumiem un sekām šādu noteikumu neizpildē. Sekas var būt arī finanšu līdzekļi, garantijas u.tml. Tāpat kā ilgtermiņā, tā īstermiņa īres gadījumos dzīvokļa īpašnieki ir ieinteresēti, lai uzsāktā uzņēmējdarbība sekmīgi turpinātos, lai netiktu konstatēti administratīvie pārkāpumi, kas varētu to ietekmēt, lai īpašums netiktu bojāts, kā rezultātā palielinātos izdevumi un nebūtu iespējas sekmīgi turpināt biznesu.  Papildu tam pašreizējais regulējums neuzliek par pienākumu ilgtermiņa īres (nereģistrētā saimnieciskā darbība vai reģistrētā saimnieciskā darbība – abas normas ir pieļautas) dzīvokļa īpašniekiem vienoties ar dzīvojamās mājas pārējo dzīvokļu īpašniekiem par tiesībām viņam vai viņai izīrēt savu īpašumu. Taču likuma „Par dzīvojamo telpu īri” 28.1pants paredz „Dzīvojamās telpas īres līguma izbeigšana, ja tiek bojāta dzīvojamā telpa vai māja vai citādi pārkāpti dzīvojamās telpas lietošanas noteikumi”. Šā panta pirmajā daļā minētajos gadījumos prasību tiesā par dzīvojamās telpas īres līguma izbeigšanu var celt arī citas tajā pašā mājā dzīvojošās personas. Savukārt Latvijas būvnormatīvi dzīvojamām telpām atsevišķās pozīcijās pat nosaka stingrākus nosacījumus nekā kategorijai „Viesnīcas un tām līdzīga lietojuma ēkas”.  Viesu dzīvokļa īpašniekiem uzliktā prasība ārzemnieka deklarācijas aizpildīšanas un iesniegšana veido atšķirību starp parastu ilgtermiņā īrētu dzīvojamo telpu (saskaņā ar likumu “Par dzīvojamo telpu īri”) un tādu dzīvokli, kas tiek izīrēts tūristiem īstermiņā, izmantojot tādas platformas kā airbnb.com vai booking.com, un lielākoties tiek izmantoti no ārvalstu viesu puses. Papildu tam, īstenotajai saimnieciskajai vai komercdarbībai tiek piemēroti dažādi nodokļu režīmi kas attiecas uz nodokļiem, tad nekustamā īpašuma izīrēšanas gadījumā ir tiesības uz vienkāršu nodokļa režīmu un 10% nodokļa maksājumu.  Attiecībā uz jaunajā definīcijā ievērto daļu “īres maksā iekļaujot visus ar viesu dzīvokļa lietošanu saistītos maksājumus,” norādām, ka, lai mazinātu nepietiekamu cenu pārredzamību un citus negodīgas komercprakses[[4]](#footnote-4)[[5]](#footnote-5)[[6]](#footnote-6) aspektus, kas tika un tiek novēroti populārajās viesu dzīvokļu izīrēšanas tiešsaites platformās, uzliekam par pienākumu norādīt tūristu mītnes rezervēšanas galīgo cenu, kas ietver visas papildu maksas, piemēram, maksu par apkalpošanu un telpas tīrīšanu, bezvadu internetu, kabeļtelevīziju, veļas mazgāšanu un citiem.  Tūrisma nozare – tūrisma nozares definīcija tiek papildināta ar vārdiem “tūrisma produkts”, papildus definējot, kas ir “tūrisma produkts” (ņemot vērā LZA definīcijas), jo produkta definējums ietver plašāku jomu nekā tikai tūrisma pakalpojumus, iekļaujot gan pakalpojumus, gan preces, gan cilvēku radītās vērtības vai pat veselu to kopumu. Attiecīgi tiek veikti vairāki tehniski labojumi likuma pantos, papildinot tos ar vārdiem “tūrisma produkts”, kur tas ir atbilstoši un nepieciešams. Tā, piemēram, komplekso tūrisma pakalpojumu sniegšanas jomā tiek runāts tikai par pakalpojumiem, kas saistāms ar pakārtotu tiesisko regulējumu uz Ministru kabineta deleģējuma pamata, kā arī citos saistītos aktos - Pievienotās vērtības nodokļa likumā.  Veselības tūrisms - projekts paredz precizēt arī veselības tūrisma definīciju. Veselības ministrijas izstrādātajā informatīvajā ziņojumā “Par veselības tūrisma attīstības veicināšanas iespējām” (izskatīts Ministru kabineta 2018. gada 7. augusta sēdē), ka pašreiz nav vienotas izpratnes par to, kas tieši tiek saprasts ar pašreizējo veselības tūrisma definīciju, taču šāda skaidrība ir svarīga ne tikai precīzai statistikas veidošanai, bet arī atbalsta programmu definēšanai. Nodrošinot precīzas statistikas veidošanu, turpmāk būs iespējams ne tikai precīzāk izvērtēt Latvijas pievilcību ārvalstu tūristu acīs, bet arī pierādīt veselības aprūpes pakalpojumu eksporta ekonomisko nozīmīgumu, precīzāk definēt stratēģisko valstu mērķa tirgu, kā arī detalizētāk noteikt turpmākās politiskas rezultātu un rezultatīvos rādītājus. Minētajā informatīvajā ziņojumā tika secināts arī, ka definīciju ir nepieciešams precizēt, lai tā būtu sasaistē ar Ārstniecības likumu, kurā 1. panta 1. punkts nosaka, ka ārstniecība ir “profesionāla un individuāla slimību profilakse, diagnostika un ārstēšana, medicīniskā rehabilitācija un pacientu aprūpe”. Atbilstoši informatīvajā ziņojumā “Par veselības tūrisma attīstības veicināšanas iespējām” un Veselības ministrijas izstrādātajā plānā "Rīcības plāns veselības aprūpes eksporta pakalpojumu jomas attīstībai 2019.-2023.gadam" norādītajam, ir paredzēts precizēt veselības tūrisma definīciju, nosakot, ka arī veselības tūrisma mērķis ir arī diagnostika.  Tūrisma produkts – projekts paredz iekļaut jaunu definīciju “tūrisma produkts”, kas ir iekļauts “tūrisma nozares” definīcijā. Tūrisma produkta definīcija aptver gan likuma sākotnējā definīcijā minētos pakalpojumus, gan preces, gan cilvēku radītās vērtības vai pat veselu to kopumu.  Darījumu tūrisms – pēc nozares lūguma projekts paredz iekļaut jaunu definīciju “darījumu tūrisms”, šis tūrisma veids tiek iekļauts arī kā viens no tūrisma nozares uzdevumiem, tādēļ likumā iekļauts termina skaidrojums.  2) Projekts paredz precizēt tūrisma nozares uzdevumus, nosakot, ka tūrisma nozares viens no galvenajiem uzdevumiem ir nodrošināt tūrismam brīvas un vienlīdzīgas iespējas, celt tā ekonomisko efektivitāti, radīt jaunas darba vietas un sniegt atbalstu vietējo iedzīvotāju labklājības izaugsmei. Priekšlikums sākotnēji tika saņemts no Labklājības ministrijas, iekļaut uzdevumu “sniegt atbalstu vietējo iedzīvotāju labklājības izaugsmei” ekotūrisma definīcijā, nosakot, ka ekotūrisma mērķis ir arī sniegt atbalstu vietējo iedzīvotāju labklājības izaugsmei, tādējādi nodrošinot definīcijas atbilstību Starptautiskās ekotūrisma apvienības (The International Ecotourism Society) izstrādātajai un starptautiski atzītajai definīcijai (*"responsible travel to natural areas that conserves the environment, sustains the well-being of the local people, and involves interpretation and education*")[[7]](#footnote-7). Tomēr priekšlikuma skaņošanas procesā tūrisma nozares pārstāvji norādīja, ka šāds uzdevums “sniegt atbalstu vietējo iedzīvotāju labklājības izaugsmei” ir visiem tūrisma veidiem, ne tikai ekotūrismam, tādēļ projektā šis uzdevums tiek iekļauts pie vispārīgajiem tūrisma nozares uzdevumiem.  Projektā tiek precizēts arī tūrisma nozares uzdevums “sekmējot ilgtspējīga tūrisma attīstību, veicināt sociālās, ekonomiskās, kultūras vides un kvalitatīvas ainavas saglabāšanu un vērtības celšanu visā Latvijā”, jo saskaņā ar Eiropas ainavas konvenciju tiek uzsvērts, ka ainava ir svarīga dzīves kvalitātes daļa jebkurā vietā: pilsētā un laukos, gan degradētos, gan augstvērtīgos apvidos, gan apvidos, kas atzīti par izcili skaistiem, gan ikdienišķās teritorijās. Turklāt arī sociālās, ekonomiskās un kultūras vides saglabāšana un vērtības celšana ir nepieciešama visa Latvijā. Ainava veido lielu lomu tūrisma objektu un teritoriju pievilcības veicināšanā, tā iekļaujama pie tūrisma nozares uzdevumiem kā viens no būtiskākajiem tūrisma resursiem. Uzdevums ir ne vien saglabāt resursu, bet arī celt tā vērtību, gudri apsaimniekojot. Savukārt izmantošanas veidi nav jāattiecina tikai uz kādiem konkrētiem tūrisma veidiem, bet vairāk jāakcentē pieeja to ilgtspējīgā izmantošanā, saturiski ļaujot attīstīt radošu un konkurētspējīgu pieeju.  Visbeidzot projekts paredz papildināt tūrisma nozares uzdevumus ar norādi par eksportspējīgu produktu veidošanu veselības tūrismā un darījumu tūrismā, akcentējot abu šo tūrisma veidu nozīmi Latvijas tūrisma un visas tautsaimniecības izaugsmē. Šie ir prioritāri tūrisma virzieni, uz kuriem Latvijai ir jātiecas gan šobrīd, gan nākotnē.  3) Projekts paredz grozījumus attiecībā uz pašvaldību kompetenci tūrisma jomā, 8.pantā paredzot svītrot vārdus “savā teritorijā”. Tūrisma nozares pārstāvji norāda, ka daudzām Latvijas pašvaldībām ir nepieciešams uzlabot savstarpējo sadarbību ar līdzās esošajām pašvaldībām. Tik strikta pašvaldības teritoriālās robežas ievērošana, un centieni pārāk uzsvērti rīkoties kā pilnvērtīgiem un patstāvīgiem tūrisma galamērķiem (tūrisma vietām, kuras var aptvert plašāku areālu, piemēram, ap nozīmīgu tūrisma objektu), fragmentē un sašaurina tūrisma vietu piedāvājumu, veidojot vāji segmentētu liela apjoma informāciju, kas patērētāju, it īpaši, ārvalstu tirgos ir maz pieprasīta konkrētā formātā. Norādām, ka tūrisma galamērķis var būt vienas administratīvās teritorijas ietvaros, kas veidos daudzveidīgu un plašu tūrisma produktu un pakalpojumu piedāvājumu, bet bieži vien tas pārsniedz vienas pašvaldības administratīvi teritoriālās robežas. Saskaņā ar Akadēmiskā terminu datubāzi AkadTerm, kas aptver arī tūrisma nozares jēdzienus, tūrisma galamērķis ir valsts, reģions, pilsēta vai cita vieta, kas piesaista tūristus. Iecienītākie ceļojumu galamērķi ir kūrorti, pilsētas un lauku rajoni. Tūrisma vietā ir koncentrēts liels skaits tūristu, tūristu mītņu, tūristu piesaistes objektu, notiek dažādas tūrisma aktivitātes. Jebkuras vietas izveidošana par tūrisma rajonu ir atkarīga no tās pievilcības, ko veido tādi elementi kā, piemēram, tūristu piesaistes, tūrisma infrastruktūra, pieejamība, vietas tēls. Tūrisma plānošanā un izpētē tiek nodalītas dažādu rangu un tipu tūrisma vietas: centrs, areāls, rajons, zona, reģions.  Likumprojekta 5. panta piektā daļa paredz papildināt Tūrisma likuma 8. pantu ar 6. punktu, kurā tiktu noteikts, ka pašvaldības tūrisma jomā veicina un attīsta labvēlīgu vidi privātajai komercdarbībai tūrisma jomā ar to uzsverot pašvaldību atbildību saskaņā ar jauno Konkurences tiesisko ietvaru veicināt un attīstīt labvēlīgu vidi privātajai komercdarbībai tūrisma jomā nevis, piemēram, aizvien palielināt valsts kapitālsabiedrību skaitu. EM ir pievērsusies šī jautājuma sakārtošanai, kā arī iesaistījusies citu valsts institūciju ar atbilstošu un saistošu kompetenču politiku plānošanā, kas skar un var mazināt pašvaldības radīto negodīgo konkurences situāciju tūrisma nozarē. Ar jaunajiem Konkurences likuma grozījumiem tiek stiprinātas Konkurences padomes iespējas vērsties pret publiskas personas īstenotajiem konkurences neitralitātes principa pārkāpumiem, ilgtermiņā tiks veicināta brīva un godīga konkurence arī tūrisma pakalpojumu nozarē, radot uzņēmējdarbībai un investīcijām labvēlīgāku vidi. Tas attiecināms uz Anotācijas 4) punktā minētajiem grozījumiem attiecībā uz tūrisma informācijas centru darbību.  EM izpratnē komercdarbības vides veicināšana ir attiecināma uz atbilstošas un atbalstošas infrastruktūras veidošanu, kas paredzamā un pārskatāmā veidā ir pieejama esošajiem uzņēmumiem, potenciālajiem investoriem, kā arī nozīme to, ka pašvaldība iekļaujot šāda vieda investīcijas ir veikusi rūpīgi izpēti administratīvajā teritorijā. Tāpat komercdarbības vidi konkrētā pašvaldībā var veicināt un palīdzēt nodrošināt. Īstenojot apmācību pasākumus, sniedzot atbalstu komercdarbības jautājumu risināšanā konsultāciju veidā, pie tam ņemot vērā, ka šāda veida informācija ir brīvi atrodama un pieejama saziņā ar pašvaldību.  Valsts un pašvaldības finanšu līdzekļu ieguldījums publiskajā infrastruktūrā nav uzskatāms par valsts atbalstu, ja infrastruktūras objekti ir publiski izmantojami un ieguldījumi infrastruktūrā nav veikti konkrētas komercsabiedrības interesēs. Piemēram, satiksmes pārvadi, ielas, tilti, gājēju pārejas, celiņi un citi. Svarīgi noteikt, vai subjekta darbība, kurai, ja plānots sniegt atbalstu, ir kvalificējama kā publiskās varas īstenošana vai kā saimnieciskās darbības vai ekonomiskās aktivitātes veikšana. Par komercsabiedrību ir atzīstama ikviena persona neatkarīgi no tās juridiskā statusa un veida, kādā tā tiek finansēta, kura ir iesaistīta saimnieciskās darbības/ekonomiskās aktivitātes veikšanā, piedāvājot preces vai pakalpojumus konkrētajā tirgū. Gadījumi, kad publiskais finansējums nav kvalificējams kā valsts atbalsts ir valsts un pašvaldību finanšu līdzekļu ieguldījums vispārējā infrastruktūrā.  4) Likumprojekta 7. pants paredz precizēt Tūrisma likuma 9. pantu, padarot Latvijas Tūrisma konsultatīvās padomi (turpmāk – padome) par dzīvotspējīgāku sabiedrības līdzdalības mehānismu tūrisma nozares attīstībai būtisko jautājumu risināšanā gan attiecībā uz politikas dokumentu izstrādi, gan tiesību aktiem, gan citiem jautājumiem. Likumprojektā paredzēts precizēt padomes mērķi, kas atšķirībā no esošās redakcijas izslēgs konsultatīvās padomes dalībnieku sastāva pieminējumu, kās arī paredzēs izstrādāt jaunus Ministru kabineta noteikumus – Latvijas Tūrisma konsultatīvās padomes nolikumu. Norādām, ka esošajā padomes sastāvā ir iekļauti pārstāvji no 36 institūcijām, un lielā pārstāvju skaita dēļ padomes darbība ir neefektīva. Plānots to skaitliski mazināt, lūdzot tūrisma nozares profesionālās asociācijas (biedrības un nodibinājumus) deleģēt vienu pārstāvi. Ja jautājums skars un būs skatāms padziļināti, tad ir paredzēts, ka turpmāk būs iespējas veidot apakškomisijas vai darba grupas. Līdz ar to līdzšinējais konsultatīvās padomes nolikums jeb Ministru kabineta 2008.gada 5.februāra noteikumi Nr.666 “Latvijas Tūrisma konsultatīvās padomes nolikums” zaudēs spēku.  Skaidrojam, ka ar likumprojektā nodefinēto mērķi šādā redakcijā: ”Latvijas Tūrisma konsultatīvā padome ir Ministru kabineta izveidota konsultatīva padomdevēja institūcija, kuras mērķis ir veicināt saskaņotu tūrisma politikas izstrādi, īstenošanu un novērtēšanu” tiek izprastas vairākas līdz šim tūrisma politikas veidošanā faktiski veiktās darbības:   * Tūrisma politikas izstrāde - tā piemēram, darbs pie jaunās politikas 2021. - 2027. gadam izstrādes jau ir uzsākts un 2020. gads būtu laika periods, kad intensīvi uzsākt nākamo plānošanas dokumentu saskaņošanu ar nozari un sabiedrību kopumā. Informējam, ka jau šobrīd sabiedrības līdzdalības process tiek nodrošināts īstenojot politikas dokumentu sagatavošanu, tas ir, veicot diskusijas tūrisma nozares fokuss grupās gan Rīgā, gan reģionos. * Tūrisma politikas īstenošana – vairāk attiecināma uz procesu, kurā tiek skatīti vairāk ar tūrisma marketingu (Ekonomikas ministrijas padotības iestādes Latvijas Investīciju un attīstības aģentūras Tūrisma departamenta kompetence) saistošie jautājumi, tai skaitā Eiropas Savienības struktūrfondu atbalsta programmas jautājumi, bet ir arī ar nozares tiesisko regulējuma piemērošanas problēmjautājumi. Attiecībā uz tūrisma marketinga jautājumiem, kuri tiek nodoti iepriekš minētajai padotības institūcijai, skaidrojam, ka pamatā tie tiek skatīti zemāk minētajā Latvijas Investīciju un attīstības aģentūras tūrisma konsultatīvā padomē, kas ir izveidota saskaņā ar Ministru kabineta 2012. gada 11. decembra noteikumu Nr. 857 "Latvijas Investīciju un attīstības aģentūras nolikums". Šī padome turpinās pastāvēt un tajā tiks skatīti operatīvie jautājumi, piemēram, ikgadējā darba plāna izstrāde un īstenošana. Taču stratēģisku virzienu lēmumu pieņemšanai tiks izmantota Latvijas Tūrisma konsultatīvā padome. * Ar tūrisma politikas novērtēšanu Ekonomikas ministrija izprot visus jautājumus, kas skar uzstādīto politikas mērķu sasniegtos rezultātus un nepieciešamas darbības to uzlabošanai. Politikas mērķu izpilde ir atkarīga kopskatā gan no Ekonomikas ministrijas, gan Latvijas Investīciju un attīstības aģentūras darbībā, gan globāliem procesiem.   Padomes jautājuma aktualizēšana šobrīd ir būtiska, jo jau ir uzsākts darba pie jaunas tūrisma politikas izstrādes nākamajam plānošanas periodam. Patreiz sabiedrības līdzdalība tiek nodrošināta gan efektīvā darbā grupu sanāksmēs nozares aktuālo jautājumu izskatīšanā, gan Ekonomikas ministrijas Tautsaimniecības padomes izveidotās Tūrisma komitejas sēdēs, gan tūrisma politikas īstenošanai (tūrisma mārketings) izveidota Latvijas Investīciju un attīstības aģentūras tūrisma konsultatīvā padome, kuras sanāk regulāri un apspriež ar tūrisma politiku saistītus jautājumus. Skaidrojam, ka Ekonomikas ministrijas Tautsaimniecības padome ir izveidota saskaņā ar Ministru kabineta 2010. gada 23. marta noteikumu Nr. 271 "Ekonomikas ministrijas nolikums" 17. punktu, kas noteic, ka ekonomikas ministrs un Ekonomikas ministrijas valsts sekretārs var izveidot padomes, darba grupas un komisijas. Minētajās institūcijās var iesaistīt citu institūciju pilnvarotos pārstāvjus, kā arī privātpersonas. Institūciju nolikumus apstiprina attiecīgi ekonomikas ministrs vai Ekonomikas ministrijas valsts sekretārs. Proti, Ekonomikas ministrijas Tautsaimniecības padome un līdz ar to Ekonomikas ministrijas Tautsaimniecības padomes Tūrisma komiteja ir izveidotas pēc Ekonomikas ministrijas iniciatīvas, savukārt padomes izveide ir bijusi likumdevēja griba, vienlaicīgi nosakot arī šīs padomes mērķi, tādējādi regulējot ārējā normatīvā aktā šādas padomes darbību, kā arī tās sastāvu.  Papildu informējam, ka Latvijas Investīciju un attīstības aģentūras tūrisma konsultatīvā padome ir izveidota saskaņā ar Ministru kabineta 2012. gada 11. decembra noteikumu Nr. 857 "Latvijas Investīciju un attīstības aģentūras nolikums" 8.1 punktu, kas noteic, ka ekonomikas ministrs izveido Latvijas Investīciju un attīstības aģentūras tūrisma konsultatīvo padomi, un tās sastāvā iekļauj valsts, pašvaldību un nevalstisko organizāciju pilnvarotas personas un speciālistus tūrisma un mārketinga jomā. Minēto noteikumu 8.3 punkts paredz, ka Latvijas Investīciju un attīstības aģentūras tūrisma konsultatīvā padome analizē Latvijas Investīciju un attīstības aģentūras darbības rezultātus tūrisma jomā un sniedz priekšlikumus par darbības plānu un mārketinga stratēģiju, to īstenošanu un Latvijas Investīciju un attīstības aģentūras darbības pilnveidošanu tūrisma jomā.  Saskaņā ar Tūrisma likuma 9. panta trešo daļu padomes darbības mērķis ir veicināt tūrisma politikas īstenošanā iesaistīto ministriju, pašvaldību, komersantu, kā arī biedrību un nodibinājumu sadarbību, lai sekmētu tūrisma attīstību, veicinātu tūrisma nozares integrāciju valsts sociāli ekonomiskās attīstības procesā un aizstāvētu to komersantu intereses, kuri sniedz tūrisma pakalpojumus. No minētā izriet, ka padomei un Latvijas Investīciju un attīstības aģentūras tūrisma konsultatīvajai padomei ir pakārtoti un tai pat laikā atšķirīgi mērķi – tūrisma politikas izstrāde (politikas dokumenti, tiesību akti u.c.) un tūrisma politikas īstenošana (tūrisma mārketings, tirgvedība).  5) Ņemot vērā to, ka tūrisma pakalpojumu jomā tūrisma pakalpojumu sniedzējiem nav vienotas izpratnes par to, kas ir uzskatāms par apgrozījumu tūrisma pakalpojumu jomā, kā arī pastāv dažādas un atšķirīgas pieejas, kā tiek uzskaitīti saimnieciskās darbības ieņēmumi no komplekso tūrisma pakalpojumu pārdošanas, lai nodrošinātu efektīvu Patērētāju tiesību aizsardzība centra (turpmāk – PTAC) funkcijas attiecībā uz nodrošinājuma uzraudzības realizēšanu, projekts paredz precizēt Tūrisma likuma 16. panta piekto daļu, iekļaujot tajā *apgrozījuma kompleksu un saistītu tūrisma pakalpojumu jomā* skaidrojumu – “kopējais naudas apjoms, kas noteikta laika periodā tiek saņemts no ceļotājiem par kompleksu tūrisma pakalpojumu vai pakalpojumu, kas ietilpst saistīta tūrisma pakalpojumā”. Tūrisma likumā ir ļoti būtiski ietvert minēto skaidrojumu, jo nodrošinājuma, kas atbilstoši Tūrisma likuma 16. panta otrajā un trešajā daļā minētajām prasībām ir jāsniedz tūrisma operatoram un tūrisma pakalpojumu sniedzējam, kas sekmē saistītus tūrisma pakalpojumus, apmēru nosaka, ņemot vērā apgrozījumu kompleksu un saistītu tūrisma pakalpojumu jomā. PTAC līdz šim iegūtā pieredze, veicot Tūrisma likuma 8.1 panta pirmajā daļā noteiktās funkcijas, ir apliecinājusi, ka praksē tūrisma pakalpojumu sniedzēji ļoti atšķirīgi izprot un interpretē jēdzienu “apgrozījums kompleksu un saistītu tūrisma pakalpojumu jomā”, kā rezultātā netiek sasniegts Tūrisma likumā ietvertā nodrošinājuma institūta mērķis.  6) Projekts paredz iekļaut Tūrisma likumā administratīvo atbildību tūrisma pakalpojumu sniegšanas jomā, kas noteikta LAPK 155.15 pantā, kā arī, lai noteiktu kompetentās iestādes, kurām piekritīga sodu piemērošana. Projekts papildina Tūrisma likumu ar V nodaļu, nosakot administratīvo atbildību par ārzemnieka deklarācijas veidlapā sniegto ziņu pārbaudes, veidlapas uzglabāšanas vai nodošanas noteikumu pārkāpšanu.  Projekts paredz noteikt Valsts policija tiek noteikta par atbildīgo iestādi izskatīt administratīvo pārkāpumu lietas un piemērot administratīvos sodus par ārzemnieka deklarācijas veidlapā sniegto ziņu pārbaudes, veidlapas uzglabāšanas un nodošanas noteikumu pārkāpšanu, un Valsts robežsardze tiek noteikta par tiesīgu uzsākt administratīvo pārkāpumu lietas par ārzemnieka deklarācijas veidlapā sniegto ziņu pārbaudes, veidlapas uzglabāšanas un nodošanas noteikumu pārkāpšanu.  Pārņemot LAPK 155.15 pantu Tūrisma likumā, tiek izskausta administratīvā soda atkārtota piemērošana un noteikti iepriekš paredzētie maksimālie sodu apmēri. Ministru kabineta 2007. gada 3. aprīļa noteikumi Nr. 226 “Noteikumi par ārzemnieka deklarācijas veidlapas aizpildīšanas, glabāšanas un nodošanas kārtību” (turpmāk – Noteikumi Nr. 226) ir izdoti, izpildot Šengenas Konvencijas, ar kuru īsteno Beniluksa Ekonomikas savienības valstu valdību, Vācijas Federatīvās Republikas valdības un Francijas Republikas valdības 1985. gada 14. jūnija Šengenas Līgumu par pakāpenisku kontroles atcelšanu pie kopīgām robežām, 45. pantu.  Saskaņā ar Robežsardzes likuma 13. panta 15. punktu viens no Valsts robežsardzes uzdevumiem ir kontrolēt, kā tiek ievēroti noteikumi par ārzemnieku ieceļošanu, uzturēšanos, izceļošanu un tranzītu Latvijas Republikas teritorijā. Papildus tam Imigrācijas likuma 3. pants nosaka, ka ārzemnieku ieceļošanu un uzturēšanos Latvijas Republikā atbilstoši savai kompetencei dokumentē un kontrolē arī Valsts robežsardze. Lai nodrošinātu iepriekš minētā uzdevuma izpildi, Valsts robežsardzes amatpersonas ikdienā veic ārzemnieku pārbaudes arī to uzturēšanās vietās, tajā skaitā tūrisma mītnēs.  Saskaņā ar Noteikumu Nr. 226 13.¹ punktu pēc Valsts policijas vai Valsts robežsardzes rakstiska pieprasījuma komersants vai saimnieciskās darbības veicējs nekavējoties nodod deklarāciju attiecīgajai iestādei. Valsts robežsardzes amatpersonas ikdienā konstatē gadījumus, kad tiek pārkāpti ārzemnieku deklarācijas veidlapā sniegto ziņu pārbaudes un veidlapas uzglabāšanas noteikumi. Līdz ar to patlaban šādos gadījumos Valsts robežsardzes amatpersonas noformē administratīvā pārkāpuma protokolu un nosūta to pēc piekritības Valsts policijai lēmuma administratīvā pārkāpuma lietā pieņemšanai.  Ņemot vērā minēto, projekts paredz Valsts robežsardzei kompetenci administratīvo pārkāpumu procesa uzsākšanā par ārzemnieka deklarācijas veidlapā sniegto ziņu pārbaudes, veidlapas uzglabāšanas vai nodošanas noteikumu pārkāpšanu.  Ņemot vērā Administratīvās atbildības likumā noteikto (pieņemts Saeimā 2018. gada 25. oktobrī, izsludināts 2018. gada 14. novembrī, stājas spēkā 2020. gada 1. janvārī.), naudas sods izteikts naudas soda vienībās (vienas naudas soda vienības vērtība ir pieci *euro*).  8) Vienlaikus projekts paredz atsevišķus tehniskus grozījumus, precizējot Tūrisma likumā lietoto terminoloģiju atbilstoši citiem normatīvajiem aktiem, piemēram, Invaliditātes likumam, un nodrošinot arī Tūrisma likumā lietoto terminu vienveidību. Vienlaikus projekts paredz precizēt Tūrisma likumā esošās neprecīzās iekšējās atsauces.  Likumprojekta 6.panta otrās daļas, kas paredz izslēgt Tūrisma likuma 8.1 panta pirmās daļas 4.punktā vārdus “tūrisma aģents”, mērķis bija precizēt Patērētāju tiesību aizsardzības centra funkcijas, ņemot vērā to, ka Tūrisma likuma 8.1 panta pirmās daļas 4.punktā nav noteikts Patērētāju tiesību aizsardzības centra pienākums veikt vispārēju uzraudzība par tūrisma operatora, tūrisma aģenta un tūrisma pakalpojuma sniedzēja, kas sekmē saistītus tūrisma pakalpojumus, darbības uzraudzību, bet gan konkrēti par uzraudzību attiecībā uz tūrisma operatora, tūrisma aģenta un tūrisma pakalpojuma sniedzēja, kas sekmē saistītus tūrisma pakalpojumus, nodrošinājumu par saistību neizpildi vai nepienācīgu to izpildi likviditātes problēmu dēļ. Savukārt pienākums sniegt nodrošinājumu atbilstoši Tūrisma likuma 16.panta otrajā un trešajā daļā noteiktajam ir tikai tūrisma operatoram un tūrisma pakalpojuma sniedzējam, kas sekmē saistītus tūrisma pakalpojumus, bet ne tūrisma aģentam. Tādējādi ierosinām izteikt Tūrisma likuma 8.1 panta pirmās daļas 4.punktu šādā redakcijā: “Veic uzraudzību attiecībā uz tūrisma operatora, tūrisma aģenta un tūrisma pakalpojuma sniedzēja, kas sekmē saistītus tūrisma pakalpojumu, darbības atbilstību kompleksu un saistītu tūrisma pakalpojumu jomu regulējošajos normatīvajos aktos noteiktajām prasībām”. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs, Iekšlietu ministrija, Vides aizsardzības un reģionālās attīstības ministrija, Valsts policija un Valsts robežsardze. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz:  1. fiziskām vai juridiskām personām, kas sniedz kompleksus vai saistītus tūrisma pakalpojumus (Pamatojoties uz Tūrisma aģentu un tūrisma operatoru (turpmāk – TATO) datubāzē esošo informāciju, Latvijā reģistrēti 730 saimnieciskās darbības veicēji, kas sniedz tūrisma aģenta vai tūrisma operatora pakalpojumus, no kuriem 476 TATO datubāzē reģistrējušies kā aģenti, bet pārējie 254 sniedz tūrisma operatora vai apvienotos (tūrisma aģenta un operatora) pakalpojumus);  2. komplekso un saistīto tūrisma pakalpojumu patērētājiem (pēc Centrālās statistikas pārvaldes datiem, tūrisma komersantu pakalpojumus 2018. gadā izmantoja 478 517 klienti;  3. juridiskām personām, kas piedāvā vai izmanto tūristu mītņu pakalpojumus (2018. gadā Latvijā pavisam bija 831 tūristu mītne, tai skaitā viesnīcas, viesu nami un kempingi, ar 41 188 gultas vietām. Pēc Centrālās statistikas pārvaldes datiem 2018. gadā tūrisma mītņu pakalpojumus izmantoja 2,8 milj. tūristu, no kuriem 1,9 milj. bija ārvalstu tūristi). |
| 2. | Tiesiskā regulējuma ietekme uz tautsaimniecību un administratīvo slogu | Saskaņā ar normatīvajiem aktiem nodokļu jomā Valsts ieņēmumu dienests (turpmāk – VID) jau šobrīd veic fizisku un juridisku personu saimnieciskās darbības kontroli (t.sk. dzīvokļu izīrēšanu īstermiņā), līdz ar to likumprojekts papildus slogu VID nerada.  Projekts nerada papildu administratīvo slogu arī Valsts policijai un Valsts robežsardzei..  . |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 1. Līdz ar likumprojekta spēkā stāšanos Ministru kabineta 2008.gada 5.februāra noteikumi Nr.666 “Latvijas Tūrisma konsultatīvās padomes nolikums” zaudēs spēku. 2. Likumprojektā paredzēts pilnvarojums Ministru kabinetam līdz 2020. gada 30. jūnijam izdot jaunus Ministru kabineta noteikumus par Latvijas Tūrisma konsultatīvās padomes nolikumu, tajā iekļaujot padomes funkcijas, uzdevumus un tiesības kā arī padomes sastāvu. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes direktīva (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. |
| 2. | Citas starptautiskās saistības | Šengenas Konvencija, ar kuru īsteno Beniluksa Ekonomikas savienības valstu valdību, Vācijas Federatīvās Republikas valdības un Francijas Republikas valdības 1985.gada 14.jūnija Šengenas Līgumu par pakāpenisku kontroles atcelšanu pie kopīgām robežām. |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes direktīva (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr. 2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK. | | | |
| A | B | C | | D |
| 25.pants | V nodaļa | Direktīvas prasības tiek ieviestas pilnībā. | | Tiesību norma neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | | Nav attiecināms | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | | Saskaņā ar Direktīvas transponēšanas noteikumiem, dalībvalstis tūlīt dara zināmus Eiropas Komisijai pieņemtos tiesību aktu noteikumus, kas saistīti ar Direktīvas pārņemšanu. | |
| Cita informācija | Nav | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība projekta izstrādē tika nodrošināta gan publicējot projektu EM mājas lapā (<https://em.gov.lv/lv/nozares_politika/turisms/dokumenti/normativo_aktu_projekti/>) divas nedēļas pirms likumprojekta izsludināšanas Valsts sekretāru sanāksmē, gan nodrošinot 2 sabiedriskās apspriešanas sanāksmes (2019.gada 5.februārī un 2019.gada 1.martā EM Tautsaimniecības padomes Tūrisma komitejas ietvaros). Minētā Tūrisma komiteja pārstāv ar tūrismu saistītās reģionālās un profesionālās asociācijas, kā arī plānošanas reģionus, Latvijas Pašvaldību savienību u.c. tūrisma nozarē iesaistītās puses. Papildus tiks nodrošināta turpmākā likumprojekta saskaņošanas gaitā pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Projekta 11. punkts ir izskatīts un atbalstīts LAPK pastāvīgās darba grupas 2016. gada 7. aprīļa un 2017. gada 27. jūlija sēdē. |
| 3. | Sabiedrības līdzdalības rezultāti | Projekta 11. punkts ir saskaņots ar Eiropas Parlamenta un Eiropas Padomes Direktīvas 2015/2302 par kompleksiem ceļojumiem un saistītiem ceļojumu pakalpojumiem darba grupu, kas pārstāv gan patērētāju, gan komersantu intereses. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs, Valsts policija, Valsts robežsardze, Konkurences padome. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz veidot jaunas valsts institūcijas. |
| 3. | Cita informācija | Tiesību akta projekta izpildes nodrošināšanai nepieciešamais finansējums tiks nodrošināts prioritārajam pasākumam “Eiropas Padomes direktīvas pārņemšana tūrisma jomā un normatīvo regulējumu nodrošināšana attiecībā uz ekodizaina un energomarķējuma prasību ievērošanu” piešķirto līdzekļu ietvaros. |

Ekonomikas ministrs Ralfs Nemiro

Vīza:   
valsts sekretārs Ēriks Eglītis

Kalniņa, 67013162

[ilona.kalnina@em.gov.lv](mailto:ilona.kalnina@em.gov.lv)

1. <https://www.em.gov.lv/lv/nozares_politika/majokli/dzivojamo_telpu_ires_likumprojekts/> [↑](#footnote-ref-1)
2. <https://www.csb.gov.lv/lv/statistika/statistikas-temas/transports-turisms/turisms/galvenie-raditaji/latvijas-turistu-mitnes-pieaudzis-apkalpoto> [↑](#footnote-ref-2)
3. <https://www.csb.gov.lv/lv/statistika/statistikas-temas/transports-turisms/turisms/galvenie-raditaji/latvijas-iedzivotaju-vairakdienu-braucieni> [↑](#footnote-ref-3)
4. <http://www.ptac.gov.lv/lv/news/es-pateretaju-tiesibu-aizsardziba-airbnb-apnemas-ieverot-eiropas-komisijas-un-es-pateretaju> [↑](#footnote-ref-4)
5. <https://ec.europa.eu/info/files/common-position-national-authorities-within-cpc-network-commercial-practices-and-terms-service-airbnb-ireland_lv> [↑](#footnote-ref-5)
6. <http://europa.eu/rapid/press-release_IP-18-4453_lv.htm> [↑](#footnote-ref-6)
7. <http://www.ecotourism.org> [↑](#footnote-ref-7)